Diari Oficial de la Generalitat Valenciana


Sumari del DOGV 8714, del 10-01-2020 (2020/115)

ACORD de 27 de desembre de 2019, del Consell, de regulació del programa especial de productivitat per a la reducció en 2020 de la demora assistencial en el Sistema Valencià de Salut.
--------------------------------------------------------------------------------------------------------------------------------------------------------------------------------------

### Dades del document

Número de DOGV
:   8714

Data del DOGV
:   10-01-2020

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2020/115


Data del document
:   27-12-2019

Organisme emissor
:   Conselleria de Sanitat Universal i Salut Pública

Tipus de document
:   Acord

Descriptors 

:   * Conselleria de Sanitat Universal i Salut Pública
    * productivitat
    * salari per rendiment
    * personal sanitari

ACORD de 27 de desembre de 2019, del Consell, de regulació del programa especial de productivitat per a la reducció en 2020 de la demora assistencial en el Sistema Valencià de Salut. [2020/115]  
 Els compromisos del Consell referits als serveis públics tenen com a prioritat la realització d'una estratègia integral per a reduir les llistes d'espera, millorant les infraestructures, incrementant els recursos humans, potenciant l'autoconcert, i també el pla de xoc.  
  
La Conselleria de Sanitat Universal i Salut Pública, mitjançant acords del Consell de 27 de gener de 2006, de 9 de maig de 2008, de 26 d'octubre de 2018 i de 18 de gener de 2019, i instruccions de desenvolupament ha regulat el programa per a la reducció de la demora assistencial mitjançant l'ús de recursos propis fora de la jornada ordinària de treball del personal.  
L'acord de 18 de gener de 2019 té limitada la seua vigència per la dotació pressupostària anual màxima prevista en la Llei 28/2018, de 28 de desembre, de 2018, de pressupostos de la Generalitat per a l'exercici 2019.  
Posteriorment, l'acord de 13 de setembre de 2019, del Consell, de ratificació de l'acord de distribució de l'increment addicional del 0,25 % de la massa salarial previst en els pressupostos de la Generalitat de 2019, relatiu al personal gestionat per la Conselleria de Sanitat Universal i Salut Pública (DOGV 19 de setembre), va modificar l'annex I de l'acord de 18 de gener de 2019, del Consell, així com l'epígraf 4 de l'apartat sisé d'aquest pel que fa a la quantia aplicable en els supòsits previstos en aquest epígraf per a la categoria de zelador i zeladora.  
  
Els acords esmentats en matèria retributiva per a la compensació de l'augment de dedicació per part del personal participant, en el cas del personal estatutari, poden integrar-se en el complement de productivitat, que tal com estableix la Llei 55/2003, de 16 de desembre, de l'Estatut marc del personal estatutari dels serveis de salut, en l'article 43.2.c està destinat a retribuir, entre altres coses, la participació del personal en programes o activitats concretes, tal com succeeix en aquest cas. Amb caràcter general, es tracta d'activitats dutes a terme fora de la seua jornada ordinària i d'atenció continuada, la qual cosa justifica la necessitat d'establir unes retribucions específiques directament vinculades a la realització efectiva de les activitats previstes. L'exigència de desenvolupament aplicatiu concret mitjançant acord del Consell es conté en l'article 32.5 de la Llei 28/2018, de 28 de desembre, de pressupostos de la Generalitat per a l'exercici 2019, el qual exigeix així mateix l'existència prèvia de dotació pressupostària.  
Tot i que, en tot cas, la millora del programa especial de productivitat proporciona un instrument adequat per a reducció de llistes d'espera, tendint a fer efectiva la igualtat de drets en l'accés a la sanitat pública a tota la ciutadanìa de la Comunitat Valenciana, no s'ha de perdre la perspectiva que es tracta d'un instrument addicional, flexible i conjuntural que s'usarà en la mesura que resulte necessari amb aqueixa finalitat, la qual cosa no ha de fer passar a segon pla la consecució de mesures estructurals orientades al fet que aqueixa demora assistencial excessiva no arribe a produir-se, a través d'una millor dotació general de la sanitat pública mitjançant un finançament suficient i una més eficient utilització dels recursos disponibles.  
En virtut d'això anterior, per la limitació de la vigència de l'acord de 2019, per la incorporació de nous processos assistencials relacionats amb la reconstrucció de mama després de processos neoplàsics, així com tècniques intervencionistes per al tractament del dolor, resulta necesari disposar d'un nou acord per al 2020.  
Aquest programa ha estat negociat en la Mesa Sectorial de Sanitat.  
De conformitat amb el que exposat, a proposta de la consellera de Sanitat Universal i Salut Pública, el Consell, amb la deliberació prèvia, en la reunió de 27 de desembre de 2019,  
  
  
  
ACORDA  
  
Primer  
1. Aprovar el programa especial de productivitat per a la reducció de la demora assistencial en intervencions quirúrgiques i en la realització de tècniques diagnòstiques i intervencionistes en el Sistema Valencià de Salut, per a l'exercici 2020.  
  
2. Aquest programa s'aplicarà al personal estatutari en els departaments de salut i hospitals d'atenció a crònics i llarga estada (HACLE) gestionats directament per la conselleria competent en matèria de sanitat, i consistirà en l'activitat assistencial realitzada fora de la jornada habitual de treball per a reduir els temps d'espera per a intervencions i tècniques quirúrgiques, així com exploracions i tècniques diagnòstiques i intervencionistes incloses en els annexos I, II i IV. Aquest procediments assistencials es codifiquen segons la classificació internacional de malalties CIE-10-ES, i es detallen en l'annex IV d'equivalències.  
El personal laboral gestionat directament per la Conselleria de Sanitat Universal i Salut Pública podrà accedir a aquest programa després de negociació en el fòrum corresponent.  
  
Segon. Condicions generals del programa  
1. La participació del personal en el programa tindrà caràcter voluntari i es realitzarà addicionalment a la jornada habitual de treball, tant ordinària com complementària. El compromís de permanència i disponibilitat serà de duració quadrimestral. Això no obsta perquè personal que es trobe realitzant la seua jornada ordinària o mòduls per a professionals de 55 o més anys, puga realitzar activitats de reducció de demora assistencial descrites en aquest programa, si bé en aquest cas no reportarà la retribució complementària ací prevista.  
Dins de cada unitat, la participació del personal en el programa es realitzarà de manera equitativa, de la qual cosa vetlarà la direcció del centre.  
2. El desenvolupament d'aquesta activitat per part dels centres requereix el compliment de les condicions prèvies següents:  
- Disponibilitat de recursos (quiròfans, llits, equips, personal, etc.) per a atendre aquesta activitat addicional.  
- Existència de pacients en llista d'espera propis, o d'altres centres o departaments susceptibles de ser intervinguts en el centre.  
- Capacitat dels serveis/unitats assistencials per a assumir aquests pacients.  
  
Tercer. Procediments de gestió del programa d'atenció a la demora assistencial del mateix departament  
1. Autorització. La Gerència del departament o, si és el cas, la Direcció del centre, sota supervisió de la Direcció General de Planificació, Eficiència Tecnològica i Atenció al Pacient, serà responsable d'autoritzar als seus diferents serveis/unitats la realització d'activitats de reducció de la demora assistencial pròpia en el marc del que s'ha disposat en aquest programa, així com de vetlar per la seua eficiència.  
2. Criteris per a l'autorització. Es tindrà en compte la taxa d'inclusió en llista d'espera i el rendiment professional durant la jornada ordinària.  
  
3. La planificació i programació d'activitats de reducció de la demora assistencial pròpia prioritzarà la realització dels procediments dels pacients que més temps d'espera acumulen i que puguen desenvolupar-se normalment fora de l'horari habitual.  
4. Avaluació. La Direcció General de Planificació d'Eficiència Tecnològica i Atenció al Pacient avaluarà periòdicament el compliment dels termes de l'autorització i la resta de requisits. Si l'avaluació fora negativa, suposarà la suspensió de la participació del servei/unitat en aquest programa.  
  
Quart. Procediments de gestió del programa d'atenció a la demora assistencial pel que fa a pacients d'altres departaments  
1. Els serveis/unitats participants podran realitzar les activitats del present programa també pel que fa a pacients que originalment corresponguen, segons el procés o activitat de què es tracte, a altres centres (en el cas dels HACLE) o departaments de salut, amb una demora assistencial per als processos en qüestió que siga superior a la seua, i sempre que la demora pròpia es mantinga en nivells adequats. Tot això, en els termes que queden fixats en l'autorització de la Direcció General de Planificació, Eficiència Tecnològica i Atenció al Pacient.  
  
2. Per a atorgar aquesta autorització es tindran en consideració els rendiments assistencials durant la jornada laboral ordinària i els criteris d'ordenació de la reducció dels temps d'espera del departament o centre, i del conjunt del servei de salut, segons les prioritats assistèncials i el pressupost disponible, l'efectivitat i l'eficiència del servei de destinació, i tenint en compte tant l'espera del pacient com l'espera i la demora del mateix procediment, així com l'activitat global del servei de destinació.  
3. La Direcció General de Planificació, Eficiència Tecnològica i Atenció al Pacient coordinarà la derivació entre departaments de tècniques diagnòstiques o proves d'imatge per al seu informe en un altre centre, encara que no siga necessària la participació del pacient en aquesta segona fase.  
4. Els serveis/unitats que reben pacients derivats en el marc d'aquest programa hauran de programar la realització d'aquests procediments durant el mes següent a la data de derivació sempre que siga possible. El grau de compliment d'aquesta condició serà tingut en compte per a la permanència en aquest tipus d'activitat.  
5. De la mateixa manera que en el terme anterior, l'avaluació periòdica realitzada per la Direcció General de Planificació d'Eficiència Tecnològica i Atenció al Pacient determinarà la continuïtat o suspensió assistencial dels programes de reducció de la demora assistencial pel que fa a pacients procedents d'altres departaments.  
  
Cinqué. Dotació pressupostària  
1. Aquest programa tindrà la dotació pressupostària anual màxima que fixe a aquest efecte en la Llei de pressupostos de la Generalitat per a l'exercici 2020.  
2. Les retribucions establides per a aquest programa en els annexos I i II corresponen a les previstes en els mateixos annexos de l'acord de 18 de gener de 2019, del Consell, de regulació del programa especial de productivitat per a la reducció, el 2019, de la demora assistencial del Sistema Valencià de Salut, actualitzades amb allò que es preveu en l'acord de 13 de setembre de 2019, de ratificació de l'acord de distribució de l'increment addicional de 0,25 % de la massa salarial previst en els pressupostos de la Generalitat de 2019, relatiu al personal gestionat per la Conselleria de Sanitat Universal i Salut Pública.  
Aquestes quanties experimentaran per a l'exercici 2020 les variacions establides amb caràcter general per a les retribucions del personal empleat públic en la corresponent Llei de pressupostos de la Generalitat.  
  
Sisé. Remuneració de l'activitat i personal participant  
1. La retribució per participació en aquest programa té la naturalesa de complement de productivitat al qual fa referència l'article 43.2.c de la Llei 55/2003, de 16 de desembre, de l'Estatut marc del personal estatutari dels serveis de salut.  
2. Les quanties concretes per acte es fixen en l'annex I, dedicat a activitats quirúrgiques, i els annexos II i III, respecte a activitats diagnòstiques i intervencionistes.  
3. La composició de l'equip participant en cada procediment serà establida per la Gerència o la Direcció del centre, d'acord amb les característiques del procés assistencial, la tècnica utilitzada o els recursos necessaris, en el marc de referència dels criteris establits a aquest efecte per la Direcció General d'Assistència Sanitària, juntament amb la Direcció General de Planificació, Eficiència Tecnològica i Atenció al Pacient.  
4. Excepcionalment, en els casos en què la comorbilitat, la complexitat de la patologia que presenta el pacient o les complicacions durant el procediment provoquen que el temps d'ocupació de quiròfan siga anormalment allargat per a un procediment inclòs en els annexos i, per tant, no estiga ajustat a la tarifa establida en l'annex I, i sempre amb l'autorització de la Gerència, o si és el cas de la Direcció del centre, i sota la supervisió de la Direcció General de Planificació, Eficiència Tecnològica i Atenció al Pacient, es podrà retribuir l'activitat realitzada a través d'aquest programa per a una ocupació mínima de 5 hores de quiròfan, d'acord amb les quanties següents: 370,76 - al personal facultatiu; 240,99 - al personal infermer; 148,30 al personal tècnic especialista; 111,23 - al personal tècnic en cures auxiliars d'infermeria (TCAE); i 81,46 - al personal zelador. Aquestes quantitats, igual que les retribucions establides en els annexos del present acord, experimentaran per a l'exercici 2020 les variacions establides amb caràcter general per a les retribucions del personal empleat públic en la corresponent Llei de pressupostos de la Generalitat.  
  
5. No obstant això, pel fet que la distribució de les patologies que generen més demora no és homogènia en tot el territori i amb l'objectiu de facilitar la gestió de les llistes d'espera en cada servei i departament de salut, els equips que realitzen activitat quirúrgica podran optar per una alternativa de retribució basada en sessions. L'elecció d'aquesta forma de retribució es realitzarà per a tota l'activitat autoconcertada per equip quirúrgic i per a un període de 4 mesos. Les sessions hauran de correspondre a una ocupació mínima de quiròfan de 5 hores, i la seua retribució, sempre amb l'autorització de la Gerència, o si és el cas de la Direcció del centre, es realitzarà d'acord amb les mateixes quanties que les consignades en el paràgraf precedent.  
6. La remuneració d'activitats sobre pacients que originalment hagueren de ser atesos en departaments aliens serà superior a la d'activitats pròpies, tal com figura en els annexos esmentats, tant pel que fa a la major càrrega de treball que suposa assumir aquelles activitats com per raons d'incentivació de resultats de reducció de temps d'espera en el conjunt del servei de salut. Aqueix increment retributiu es produirà de diferent manera en el cas d'informe de proves diagnòstiques efectuades en altres departaments que no requerisca el desplaçament del pacient, com es reflecteix en l'annex II.  
7. La meritació del complement tindrà caràcter mensual, i es farà efectiu en el mes següent al de la seua realització.  
  
Seté. Naturalesa del temps de treball prestat  
El temps de treball prestat inclòs en el present programa tindrà el caràcter de prolongació voluntària de la jornada ordinària general establida. En conseqüència, haurà de respectar-se la duració màxima del temps de treball setmanal en el còmput que corresponga, i també s'hauran d'aplicar les regles generals de descans entre jornades de treball i les seues excepcions. Tot això d'acord amb el que es preveu en la Directiva 2003/88/CE, de 4 de novembre, sobre ordenació del temps de treball.  
  
  
Huité. Comissió de seguiment  
De manera trimestral, se celebrarà una comissió de seguiment de caràcter paritari conformada per les direccions generals amb compentències en matèria de recursos humans, i en matèria de planificació, eficiència tecnològica i atenció al pacient de la conselleria amb competències en matèria de sanitat, i les organitzacions sindicals de la Mesa Sectorial de Sanitat signants de l'acord, amb l'objectiu d'avaluar l'efectivitat del programa i analitzar les possibles causes de desviació en la seua eficiència, establint els indicadors pertinents, així com supervisar el compliment d'allò disposat en el punt segon epígraf 2 del present acord.  
  
Nové. Habilitació  
Es faculta la persona titular de la conselleria amb competències en matèria de sanitat per a dictar els actes administratius necessaris per a l'execució d'aquest acord així com, pel que fa a l'evolució de les llistes d'espera, per a suprimir alguna de les activitats contingudes o incloure'n altres de noves juntament amb les seues quanties, mitjançant resolució que serà publicada, a efectes informatius, en el Diari Oficial de la Generalitat Valenciana.  
  
Desé. Efectes  
Aquest acord tindrà efectes des d'1 de gener fins al 31 de desembre de 2020.  
  
Onzé. Publicitat  
Aquest acord es publicarà en el Diari Oficial de la Generalitat Valenciana.  
  
València, 27 de desembre de 2019  
  
La consellera secretària  
MÓNICA OLTRA JARQUE